text: Beboere evakueret ved brand
  17 januar 2012 kl. 10.32
  Seks personer blev kort efter midnat evakueret, da der udbrød brand i en stuelejlighed i en ejendom på Valmuevej i Fredericia.
  Fredericia Brandvæsen fik bugt med branden, og der blev efterfølgende luftet ud. Efter en times tid kunne beboerne igen vende tilbage til deres senge, mens en politibetjent derimod måtte til tjek på sygehuset for røgforgiftning. 
  Ifølge Netavisensyddanmark.dk var der ikke nogen hjemme i lejligheden, hvor branden opstod. Flammerne har efterladt røg og sodskader i lejligheden.
  Årsagen til branden kendes endnu ikke, men vagtchef ved Sydøstjyllands Politi, Lars Thomsen, udtaler til TV SYD, at branden formentlig er påsat.
  